**ОБЩИНСКА ИЗБИРАТЕЛНА КОМИСИЯ КАЗАНЛЪК**

**П Р О Т О К О Л**

**№ 64**

**Казанлък, 15.01.2020 г.**

Заседанието се откри в 17:00 ч. от Председателя Здравко Балевски, при следния:

**Дневен ред:**

1. Разглеждане сигнал, съдържащ данни за несъвместимост на Кмет на Кметство с.Копринка.

2. Разни.

На заседанието присъстват 12 члена на Комисията, следователно е налице нормативно изискуемия кворум и заседанието е законно. Към протокола се прилага присъствен списък с подписите на присъстващите членове на ОИК - Казанлък.

Комисията премина към обсъждане на текущите въпроси от дейността на Комисията по предварително обявения дневен ред.

**По т.1 от Дневния ред:**

Председателят на Общинска избирателна комисия Казанлък докладва в съответствие с Решение № 250/03.01.2020 год. на ОИК Казанлък са изискани необходимите документи и информация.

С Писмо с вх.№ 34-00-57#5/06.01.2020 год. Председателят на Общински съвет Казанлък е уведомил ОИК за изпълнението на задължението за уведомяване по чл. 41, ал. 3 от ЗМСМА от страна на Избрания за Кмет на кметство с.Копринка Кенан Шакир Саид. От писмото на Председателя на Общинския съвет се установява, че в деловодната система на Общински съвет Казанлък няма данни за подаване на заявление или уведомление от страна на Кенан Шакир Саид, с което да са декларирани обстоятелства, свързани с избирането му за Кмет на кметство с.Копринка.

С Писмо с вх.№34-00-57#6/06.01.2020 год. ПК за противодействие на корупцията, сигурност и обществен ред и за упражняване на контрол върху актовете издадени от органите на местната изпълнителна власт при Общински съвет Казанлък е представила 2 бр. заверени преписи на Декларации по ЗПКОНПИ на Кенан Шакир Саид.

С Писмо с вх.№ 34-00-57#6/06.01.2020 год., АВ е представила документи, представяни от ЕТ „БАМБИНО-КЕНАН САИД“, ЕИК: 123603791 касаещи заличаването на търговеца.

На 09.01.2020 год. Кенан Шакир Саид, Кмет на с.Копринка е депозирал Възражение по чл. 41, ал. 3 от ЗМСМА.

В ОИК Казанлък не е постъпвало уведомление от Кенан Шакир Саид, Кмет на с.Копринка с което да ни е уведомявал за предприети действия по заличаване на ЕТ „БАМБИНО-КЕНАН САИД“, ЕИК: 123603791.

Председателят на Комисията предостави възможност за мнения, предложения и възражения.

Становище на Здравко Балевски, член на комисията – Считам, че пълномощията на Кенан Шакир Саид като Кмет на Кметство с.Копринка не следва да бъдат прекратявани предсрочно. На първо място считам, че смисъла на разпоредбата на чл. 41, ал. 3 от ЗМСМА е да се предотврати конфликт на интереси и да не се допуска лица, заемащи отговорни изборни длъжности да осъществяват търговска дейност и по този начин да се облагодетелстват от заеманата длъжност. Безспорно е към момента, че ЕТ „БАМБИНО- КЕНАН САИД“ е заличен търговец т.е. целта на закона е изпълнена. Освен това в процеса на дебатите по вземане на днешното решение по голямата част от членовете изразиха мнение, че Кенан Саид е предприел необходимите действия по прекратяване на дейността си, по смисъла на чл. 41, ал.3 от ЗМСМА с подаване на заявление за заличаване на 04.12.2019 год. – арг. Решение № същото Решение №13689/15.10.2019 год. по Адм дело №8387/2019 год. на ВАС. Що се отнася до другите две формални изисквания за уведомяване на ОИК и на Председателя на Общинския съвет. В действителност се установи, че няма изрично писмено уведомление от избрания кмет на кметство нито към ОИК нито към Председателя на общински съвет Казанлък, но също така, съгласно чл. 11, ал. 1 от ЗТРРЮЛНЦ „Търговският регистър и регистърът на юридическите лица с нестопанска цел са публични. Всеки има право на свободен и безплатен достъп до базата данни, съставляваща регистрите.“ А съгласно чл. 9 от същия закон Обявяването дава публичност на обявения акт и представените актове по чл. 5 се смята, че са станали известни на третите лица от момента на обявяването. В този смисъл Избрания кандидат е оповестил предприетите от него действия за заличаване на търговеца.

Становище от Ваня Андреева, член на комисията – Считам, че пълномощията на кмета на кметство с.Копринка следва да бъдат прекратени предсрочно, тъй като не са изпълнени две от трите кумулативни предпоставки на чл. 41, ал. 3 от ЗМСМА –писмено уведомяване на ОИК Казанлък и на председателя на Общински съвет. Аргументи от Решение № 13689/ 15.10.2019 г. по адм. Дело № 8387/ 2019 г. на ВАС.

Становище на Любомир Денков – член на комисията: Поддържам казаното от колегата Андреева, като искам да допълня следното: Без значение е факта, че към настоящият момент е извършено заличаване на ЕТ „БАМБИНО- КЕНАН САИД“. В ТОЗИ СМИСЪЛ Решение № 1001/ 22.01.2013 г. по адм.дело № 53/ 2013 г. на ВАС. Считам, че не е изпълнена и третата предпоставка, т.като във възражението си Кенан Саид изрично признава, че е подал заявлението си за заличаване на 27.12.2019 г. след влизане в сила на отказа по Заявление от 04.12.2019г. и срокът се счита за пропуснат.

Премина се в режим на поименно гласуване на направеното предложение. „За“ предсрочно прекратяване на пълномощията на Кенан Шакир Саид като Кмет на кметство с.Копринка гласуваха 4 от членовете на комисията (Таня Димитрова, Милена Кацарова, Ваня Андреева, и Любомир Денков). „Против“ предсрочно прекратяване на пълномощията на Кенан Шакир Саид като Кмет на кметство с.Копринка гласуваха 8 от членовете на комисията (Здравко Балевски, Николай Господинов, Тюркян Салиева, Петко Петков, Марияна Стойнева, Петър Иванов, Спас Спасов и Йорданка Арнаудова)

С оглед изложеното и на основание чл. 87, ал. 1, т. 1, във връзка с чл. 85, ал. 4 от ИК и чл.41, ал.3 от ЗМСМА Общинска избирателна комисия Казанлък взе следното:

**РЕШЕНИЕ № 252**

Приема решение за отхвърляне за предсрочно прекратяване на пълномощията на Кенан Шакир Саид като Кмет на кметство с.Копринка

**По т.2 от Дневния ред не бяха направени предложения.**

Поради изчерпване на дневния ред заседанието бе закрито в 18:10 часа.

**ПРЕДСЕДАТЕЛ:** …………………………….

/ЗДРАВКО БАЛЕВСКИ/

**СЕКРЕТАР:**..…………………………….

/ТАНЯ ДИМИТРОВА/